Bybelskool » Sefanja 2:1-3:8 – Kom tot inkeer nasies voor die Here se gloeiende woede julle inhaal
16 Mar2015 Sefanja 2:1-3:8 – Kom tot inkeer nasies voor die Here se gloeiende woede julle inhaal
Written by Chris van Wyk. Posted in Sefanja Print This Post
In lyn met die raamwerk wat in hoofstuk 1 gegee is, word die oordeel oor die nasies in hoofstuk 2-3 uitgespel. Waar hoofstuk 1 net die oordeel oor Juda ekspisiet uitgespel het, word alle nasies nou ingesluit. Die oordeel oor die nasies sluit natuurlik steeds die oordeel oor Jerusalem in en strek tot by 3:8 voor die verlossing vir die oorblyfsel aan die orde gestel word in 3:9-20.
Let op hoe kunstig dit saamgestel is:
2:1-3 – Oproep tot bekering
2:4-7 – Teen die Filistyne in die weste (9 reëls)
2:8-11 – Teen Moab/Ammon in die ooste (9 reëls)
2:12 – Teen Kus in die suide (1 reël)
2:13-15 – Teen Assirië in die noorde (9 reëls)
3:1-5 – Teen Jerusalem (9 reëls)
3:6-8 – Weiering om te bekeer
Die oproep tot bekering word waarskynlik net aan Juda gerig. Vers 1 praat in die enkelvoud van die nasie. Dit word verder ondersteun deurdat 3:6-8 net ná die oordeel oor Jerusalem in 3:1-5 geplaas word. Jerusalem se weiering om hulle te bekeer, selfs al het hulle die oordeel van die Here oor die ander nasies gesien, word daarom téén hulle gehou.
Sefanja roep die volk op om hulle reg te ruk voordat die besluit voltrek word om hulle te oordeel. Die dag van die Here sluit die geleentheid tot bekering in. “Vra na die wil van die Here … Streef na geregtigheid, na nederigheid.” Dit is Sefanja se weergawe van Miga 6:8 se opsomming van wat die Here verwag. Miskien is daar vir hulle uitkoms.
2:4-7 – Teen die Filistyne in die weste
Vier van die stede van die Filistyne aan die westekant van Juda word genoem: Gasa, Askelon, Asdod, en Ekron. Oor hulle almal, ook dié wat van Kreta onder hulle kom woon het, voorspel Sefanja die oordeel van die Here. Hulle sal ekonomies geruïneer word, en interessant genoeg, die eiendom van Juda word wanneer die Here uiteindelik die lot van sy volk verander.
2:8-10 – Teen Moab/Ammon in die ooste
Die oordeel word ook oor die Moabiete en Ammoniete aan die oostekant van Juda uitgespreek, die nageslag van Lot, broerskind van Abraham. Die minagting en disrespek vir Juda se grondgebied word as primêre rede vir die Here se gramskap teen hulle aangegee. Daarmee het hulle die Here self geminag. Hulle sal ook ekonomies geruïneer word en die eiendom van Juda word wanneer die Here die lot van sy volk verander.
2:11-12 – Teen die kuisstreke sowel as Kus in die suide
In ‘n kort oordeelsuitspraak word ook die mense wat in die kusstreke bly sowel as die Kussiete in die suide deur die Here aangespreek. Die Here laat hulle afgode tot niet gaan en almal slegs Hom aanbid, elkeen op sy eie plek.
2:13-15 – Teen Assirië in die noorde
Die fokus skuif na die noorde en die groot bedreiging van Assirië en Nineve. Ook hulle sal tot ‘n einde kom. Nineve sal verwoes word: “Pelikane en uile sal op die stad se mooi pilare slaap, die wind sal deur die vensters huil.” ‘n Droewige prentjie.
3:1-5 – Teen Jerusalem
Ellende wag ook vir Jerusalem wat teen die Here opstandig is en besoedel is deur verdrukking. Hulle vertrou nie op die Here nie. Amptenare, regters, profete en priesters is net op eie gewin uit. Net die Here doen nie onreg in dié stad nie! Vir dié wat dit kan hoor: “Hy gee môre vir môre sy beslissing; sy beslissing bly nie een dag uit nie.” Die Hebreeuse woord wat hier met beslissing vertaal word, is geregtigheid. Die Here is dus onverpoosd besig om die reg te handhaaf, vir dié wat bereid is om daarna te luister.
En tóg, selfs al het die Here vir Jerusalem gewys dat Hy vertrou kan word, wil hulle nie vir Hom ontsag hê nie. Hulle: “het gretig bly sondig.” Daarom sal die oordeel oor hulle voltrek word.
Die Here is nie net geïnteresseerd in die nakoming van die wet nie, hoewel dit natuurlik ook deel van sy opdrag aan ons is. Wat veral opval in sy oordeel oor die volk is dat dit kom vanweë hulle weiering om Hom te raadpleeg. Hy vra van sy mense, trouens van alle mense: “Vra na die wil van die Here … Streef na geregtigheid, na nederigheid.” Hoekom? Want God sal antwoord: “Hy gee môre vir môre sy beslissing; sy beslissing bly nie een dag uit nie.”
Om die Here te dien en sy goedkeuring en guns weg te dra, is dus eintlik baie eenvoudig. Ken Hom in alles wat jy doen. Vra van Hom wat sy wil is. En gaan voer dit in nederigheid uit. Dít is die pad van seën wat ‘n mens net tot jou skade ignoreer.
View all posts in this seriesSefanja – Ruk julle reg voor die toorn van die Here julle trefSefanja 1:1-18 – Die dag van die Here bring oordeel oor dié wat die Here nie opsoek en raadpleeg nieSefanja 2:1-3:8 – Kom tot inkeer nasies voor die Here se gloeiende woede julle inhaalSefanja 3:9-20 – Ná die oordeel sal die Here julle nuut maak met sy liefdeShare this:Click to share on Facebook (Opens in new window)Click to share on Twitter (Opens in new window)Click to share on LinkedIn (Opens in new window)Click to share on Google+ (Opens in new window)Click to email this to a friend (Opens in new window)Click to print (Opens in new window)Like this:Like Loading...
Etikette (tags)1 Petrus Amos Bybel Bybelstudie metodes Daniël Efesiërs Eksodus Esegiël Esra Galasiërs gebed Geloof Genesis Handelinge Hebreërs Heilige Gees Hooglied Hosea huwelik Jeremia Jesaja Job Johannes Jona Konings Korintiërs Kronieke liefde Lukas Markus Matteus Nehemia Openbaring opstanding Prediker Psalms Romeine saamwees Sagaria Samuel Spreuke Tessalonisense Timoteus vreugde wysheid